הבורסות האמריקאיות יהיו סוגורת היום לרגל חגיגות העצמאות של יום ה-4 ביולי. הפעילות תתחדש ביום שישי.
19:10 - המסחר ננעל: דאקס עלה ב-0.1%, קאק ננעל ביציבות, פוטסי ירד ב-0.1%, מדד מילאנו עלה ב-1%, סטוקס 600 עלה ב-0.1%.
17:40 - הבורסה המצליחה של היום באירופה היא זו שבמילאנו, שמטפסת ב-1% מול התנועות המתונות שנרשמות ביתר השווקים המובילים ביבשת. את הבורסה מובילים הבנקים, שנסחרים בעליות חדות: יוניקרדיט מזנק ב-5.1%, יו.בי.איי בנקה מטפס ב-5%, בנקו בי.פי.אם עולה ב-2.9%, פינקובנק ב-3%, אינטסה ב-2.4%.
16:40 - יצרניות הרכב הגרמניות דיימלר (יצרנית מרצדס) ו-BMW הודיעו היום על שיתוף פעולה בפיתוח מערכות נהיגה אוטונומית. במסגרת התוכנית החדשה, 1,200 אנשי טכנולוגיה משתי החברות יעבדו יחד לפיתוח מערכות תמיכה בנסיעה עצמית בכבישים מהירים ובשלב החניה. החברות ימשיכו לדון בהרחבת שיתוף הפעולה גם לפיתוח מערכות תומכות נסיעה אוטונומית באזורים אורבניים ובמרכזי הערים.
16:00 - חברת הנפט היוונית-בריטית אנרגי'אן (הנסחרת בת"א) רוכשת את חטיבת הגז והנפט של אדיסון האיטלקית תמורת 865 מיליון דולר, כ-766 מיליון יורו. אדיסון מגיבה בירידה של 3% בבורסה של מילאנו, החברה האיטלקית מחזיקה ב-47 רישיונות גז ונפט (מהם 19 פעילים), ו־63 רישיונות בפיתוח, לרבות בקרואטיה, מצרים, אנגליה, אלג'יר, נורבגיה ואיטליה.
14:50 - התשואות באירופה ממשיכות לרדת יום נוסף, כך בתשואת האג"ח הממשלתית ל-10 שנים: בגרמניה - התשואה יורדת ב-2 נק' בסיס ל-0.40%; בבריטניה, ירידה של 3 נק' מובילה את התשואה ל-0.66%.
בצרפת, התשואה שנכסה אתמול לטריטוריה שלילית יורדת ב-3 נק' בסיס נוספות, ועומדת עתה על מינוס 0.13%; גם בלגיה רשמה אתמול נק' ציון היסטורית, עם תשואה אפסית לראשונה אי פעם, ובהמשך אף מעט מתחת לכך - היום יורדת התשואה ב-2 נק' בסיס ועומדת על 0.06%-; באוסטריה, ירידה של 3 נק' לרמה שלילית של 0.15%-.
14:10 - וויליאם היל סוגרת מאות תחנות הימורים במכונות בעקבות המגבלות שהטילה בריטניה על פעילותן. במאי 2018 החליטה הממשלה הבריטית לחתוך בחדות את סכום ההימור החד פעמי במכונות, מעד 100 פאונד ב-20 שניות ל-2 פאונד בלבד – מגבלה שנכנסה לתוקף ב-1 באפריל השנה. הצעד נעשה כחלק מהמאבק בתרבות ההימורים במדינה וספציפית הזינוק שנרשם בשימוש במכונות הימורים. לפי נתוני מועצת ההימורים בבריטניה, ההכנסות השנתיות ממכונות הימורים עמדו על כ-1.8 מיליארד פאונד, והם "זיכו" את בריטניה בהכנסות מס של 400 מיליון פאונד בשנה.
וויליאם היל, שמחצית מהכנסותיה נובעות מתחנות הימורים, נאבקה קשות נגד העברת החוק וטענה בשעתו כי הוא יוביל לסגירת 900 סניפים ולאובדן של אלפי מקומות עבודה (התירוץ הקלאסי של חברות עם עסקים מפוקפקים, חברתית-תרבותית-סביבתית). היום מודיעה החברה שהירידה החדה בהכנסותיה בעקבות החקיקה מחייבת אותה לסגור 700 סניפים, מהלך שעלול להוביל לקיצוץ של בין 4,000 ל-4,500 משרות, מתוך 15,930 עובדי החברה. וויליאם היל ציינה בהודעה שהיא תנסה לצמצם עד כמה שניתן את היקף הפיטורים, כולל מהלכי הורדת שכר.
14:00 - עליות חדות בחברות לואו קוסט הבריטיות: איזיג'ט מטפסת ב-3% וריאנאייר ב-2.4%, ומנגד, מניית IAG, החברה האם של בריטיש איירוויז (בשמה המלא - International Airlines Group), נופלת ב-6.2%.
12:30 - המכירות הקמעונאיות ברחבי גוש היורו ירדו בחודש מאי (זה החודש השני ברציפות), סימן חדש לכך שכלכלת האיחוד נמצאת בהאטה. לפי נתוני סוכנות הסטטיסטיקה של האיחוד האירופי, היקף המכירות הקמעונאיות בחודש מאי ירד ב-0.3% לעומת חודש אפריל (שבו נרשמה ירידה של 0.1% בהיקף המכירות).
12:20 - יצרנית המנורות הגרמנית אוסרם (Osram), דיווחה כי ועדה מיוחדת שמינה הדירקטוריון תתכנס בזמן הקרוב ותבחן הצעת מחייבת שהגישו 2 קרנות הון סיכון פרטיות לרכישת החברה תמורת 3.4 מיליארד יורו. הצעת הרכישה הגיעה לאחר שמניית החברה איבדה למעלה מ-69% מאז השיא שרשמה בתחילת ינואר 2018. בתוך כך מניית החברה מנזקת ב-3% בבורסת פרנקפורט.
11:35 - הבנק הצרפתי BNP פאריבה הודיע כי החליט לרכוש את שירותי האנליזה של חברת הייעוץ מורגינסטר עבור נציגויות הבנק באסיה. מורנינגסטר תספק דוחות מחקר במספר סקטורים הכוללים בין היתר פיננסים, נדל"ן, צרכנות ובריאות.
11:25 - חברת ABF, בעלת השליטה ברשת החנויות פריימרק, דיווחה על עלייה של 3% בהכנסות בשנת הפעילות הנוכחית. בנוגע לשנת הפעילות הבאה הודיעה החברה כי מצפה לצמיחה בהכנסות אך הרווח המתואם למניה צפוי להיות תואם לשנה שעברה.
11:10 - חברת הבניה הבריטית פרסימון דיווחה כי ההכנסות במחצית הראשונה ירדו ב -4.5% ל-1.75 מיליארד ליש"ט, בהשוואה ל -1.84 מיליארד ליש"ט בתקופה המקבילה אשתקד. חברת ה-FTSE 100 דיווחה כי השלימה במהלך המחצית הראשונהשל השנה את בנייתן של 7,584 יחידות דיור, לעומת 8,072 יח"ד שנה קודם לכן. עם זאת, מחיר המכירה הממוצע ליח"ד עלה ל-216,950 ליש"ט מ-215,813 ליש"ט בשנה הקודמת. מניית החברה מגיבה בירידה של 2%.
10:30 - הבורסות המובילות באירופה - פריז, לונדון ופרנקפורט - מצטרפות למסחר בעליות שערים קלות של עד 0.2%. באסיה המסחר ננעל במגמה מעורבת.
08:00 - שוקי המניות באסיה נסחרים במגמה מעורבת אחרי שהבורסות בניו יורק נעלו את יום המסחר המקוצר אמש ברמות שיא. זאת כשנתוני מאקרו מאכזבים עודדו את תקוות המשקיעים להורדת ריבית קרובה של הפדרל ריזרב.
בורסת שנגחאי הסינית יורדת ב-0.3% בעוד שבורסת טוקיו היפנית עולה ב-0.3%. בורסת הונג קונג שומרת על יציבות. אמש בניו יורק, המדדים S&P 500 ונאסד"ק קפצו ב-0.8%, דאו ג'ונס טיפס ב-0.7%.
המסחר מתנהל על רקע החדשות הטובות מפגישת הפסגה של נשיאי ארה"ב וסין בסופ"ש האחרון - שיחות הסחר יחודשו, ובינתיים לא יוטלו מכסים נוספים.
לדברי כלכלני פועלים, "הפסגה סיפקה את החדשות הטובות להן ציפו השווקים, והחלטת הנשיא טראמפ לאפשר לחברות אמריקניות למכור ציוד טכנולוגיה לחברת הענק הסינית וואווי היא מחווה של רצון טוב, שמוסיפה אופטימיות למשקיעים, ולא באמת עולה לטראמפ במשהו".
עם זאת, לדבריהם, "העליות והמורדות בסאגה הזו כנראה ימשכו, אבל ברור ששני הצדדים לא רוצים לשבור את הכלים".
EZJ תהיה מניית H2!!!